ธนารักษ์เปิดจองเหรียญที่ระลึกพระคลังมหาสมบัติ
กรมธนารักษ์เปิดรับจอง “เหรียญที่ระลึกพระคลังมหาสมบัติ” เนื้อทองคำ-เงิน-ทองแดง ตั้งแต่วันที่ 15 มี.ค  – 30 เม.ย. 2555
5 มี.ค. 2555

กรมธนารักษ์เปิดรับจอง “เหรียญที่ระลึกพระคลังมหาสมบัติ” เนื้อทองคำ-เงิน-ทองแดง ตั้งแต่วันที่ 15 มี.ค  – 30 เม.ย. 2555




นายนริศ ชัยสูตร อธิบดีกรมธนารักษ์ เปิดเผยว่า กรมธนารักษ์  ได้จัดสร้างเหรียญที่ระลึกพระคลัง ในพระคลังมหาสมบัติ ขึ้น 4  ประเภท ดังนี้
1.เหรียญทองคำขัดเงา 99% สูง 7 เซนติเมตร น้ำหนัก 300 กรัม พร้อมกล่องและใบรับรอง ราคา 999,999 บาท
2.เหรียญทองคำ 96.5% สูง 3 เซนติเมตร น้ำหนัก 18 กรัม พร้อมตลับ และกล่องหนังเทียมสีแดง ราคา 50,000 บาท
3.เหรียญเงินรมดำพ่นทรายพิเศษ 95% สูง 3 เซนติเมตร น้ำหนัก 15 กรัม พร้อมตลับ และกล่องหนังเทียมสีน้ำเงิน ราคา 2,000 บาท
4.เหรียญทองแดงรมดำพ่นทรายธรรมดา 95% สูง 3 เซนติเมตร น้ำหนัก 11 กรัม พร้อมตลับ ราคา 120 บาท
สำหรับเหรียญที่ระลึกพระคลัง ในพระคลังมหาสมบัติที่จัดสร้างขึ้นเป็นเหรียญรูปไข่ มีลวดลายเดียวกัน คือ ด้านหน้า กลางเหรียญมีรูปเทวรูปพระคลังเต็มองค์ ประทับยืนบนแท่น ทรงเครื่องกษัตริยาธิราช สวมมงกุฎยอดชัย พระหัตถ์ขวาทรงพระแสงขรรค์ พระหัตถ์ซ้ายทรงดอกบัว เบื้องหลังเทวรูป  พระคลังเป็นรูปพระวิมานเก๋งจีนที่เทวรูปพระคลังสถิตอยู่ ด้านหลัง กลางเหรียญมีตราสัญลักษณ์กรมธนารักษ์ 
เบื้องบนรูปตราสัญลักษณ์มีข้อความว่า “พระคลัง” “ใน” “พระคลังมหาสมบัติ” เบื้องล่างมีข้อความว่า” ครบ 80 ปี”  “กรมธนารักษ์” “กระทรวงการคลัง” “พ.ศ.2555” ตามลำดับ ภายในชิดขอบเหรียญโดยรอบประดับด้วยลายไทย
ทั้งนี้ รายได้จากการจัดสร้างเหรียญที่ระลึกฯดังกล่าว จะได้นำไปดูแลรักษา และเผยแพร่ทรัพย์สินมีค่าของแผ่นดิน และส่วนหนึ่งนำไปสนับสนุนด้านการศึกษาโครงการเพชรยอดมงกุฎ ของพระธรรมภาวนาวิกรม หรือ เจ้าคุณธงชัย วัดไตรมิตรวิทยารามวรวิหาร นอกจากนี้ รายได้อีกส่วนหนึ่งจะเป็นสวัสดิการของกรมธนารักษ์
เหรียญที่ระลึกฯดังกล่าว จะเปิดรับจองตั้งแต่วันที่ 15 มี.ค  – 30 เม.ย. 2555 เป็นต้นไป ที่ส่วนกลาง สำนักทรัพย์สินมีค่าของแผ่นดิน ในพระบรมมหาราชวัง กรุงเทพฯ สำนักการคลัง กรมธนารักษ์ ซ.อารีย์สัมพันธ์ ถ.พระรามที่ 6 กรุงเทพฯ ,  สำนักบริหารเงินตรา ถ.จักรพงษ์ กรุงเทพฯ สำนักกษาปณ์ ถ.พหลโยธิน อ.คลองหลวง จ.ปทุมธานี ส่วนภูมิภาค ศาลาธนารักษ์ 1 ถ.ราชดำเนิน อ.เมือง จ.เชียงใหม่ ศาลา  ธนารักษ์ 2 ศาลากลางจังหวัด (หลังเก่า) อ.เมือง จ.สงขลา สำนักงานธนารักษ์พื้นที่ 75 พื้นที่ ทุกจังหวัดทั่วประเทศ